**Návrh na vyhlásenie obce za mesto**

Mestami Slovenskej republiky sú obce, ktoré za mestá vyhlásila Slovenská národná rada, Národná rada Slovenskej republiky na návrh vlády Slovenskej republiky alebo obce podľa osobitného zákona. Slovenská republika má v súčasnosti 138 miest, čo je 4,77 % z celkového počtu obcí (2890). Poslednými obcami, ktoré boli vyhlásené za mestá v septembri 2001 sú Šaštín-Stráže a Krásno nad Kysucou.

V súčasnosti existujú obce, ktoré majú nad 5 000 obyvateľov a nie sú mestami, ale pre svoj spádový obvod zastávajú dôležitú funkciu z hľadiska ekonomického a urbanistického rozvoja, občianskej a technickej vybavenosti. Medzi takéto obce patrí obec Gabčíkovo, ktorá je známa najmä novovybudovanou najväčšou vodnou elektrárňou, má výhodnú geografickú polohu a perspektívnu demografickú situáciu (v navrhovanom období územného plánu do roku 2040 sa predpokladá nárast počtu obyvateľov o cca 4 000).

**Gabčíkovo**

Podľa údajov Štatistického úradu Slovenskej republiky mala k 31. decembru 2014 obec Gabčíkovo 5 397 obyvateľov. Obec má územie obce s výmerou 52 390 000 m2 a katastrálne územie s názvom Gabčíkovo. Obec leží na juhozápade Slovenska v Podunajskej nížine. Juhozápadný okraj územia je ohraničený korytom rieky Dunaj, ktoré tvorí hranicu s Maďarskom. V katastrálnom území obce je rieka Dunaj rozdelená na dve časti, pôvodné koryto rieky Dunaj a Vodné dielo Gabčíkovo, ktoré medzi sebou vytvárajú Malý Žitný ostrov. V obci je 58 ulíc a iných verejných priestranstiev a 1 595 stavieb (budov, ktoré majú súpisné číslo).

Návrh na vyhlásenie obce Gabčíkovo za mesto prerokovalo obecné zastupiteľstvo na svojom zasadnutí 16. decembra 2010 a uznesením číslo 7/1OZ/2010 schválilo podanie žiadosti o vyhlásenie obce za mesto. Obec predložila svoju žiadosť prostredníctvom okresného úradu v sídle kraja Ministerstvu vnútra Slovenskej republiky (ďalej len „ministerstvo vnútra“) na ďalšie konanie.

Okresný úrad Trnava kladným stanoviskom odporúča vyhovieť žiadosti obce Gabčíkovo o vyhlásenie obce za mesto. Vychádza pri tom zo skutočnosti, že obec spĺňa podmienky vyhlásenia za mesto z hľadiska vybavenosti obce, programu budovania infraštruktúry, charakteru zástavby obce, dopravného prepojenia a perspektívnej demografickej situácie.

Prvá písomná zmienka o obci Gabčíkovo pochádza z roku 1102, kde je v listinách zaznamenaná pod názvom Beys. V roku 1468 udelil kráľ Matej malému zemepanskému mestečku s vtedajším názvom Bös právo na usporiadanie týždenných jarmokov. To znamená, že už v tom čase bola strediskom širšieho okolia. V roku 1828 mala obec už 195 domov a 1803 obyvateľov. Bola vždy hraničnou obcou a križovatkou s Maďarskom. Dnešný názov Gabčíkovo dostala obec po roku 1948. Obec bola známa svojím cukrovarom, liehovarom, pivovarom a niekoľkými vodnými mlynmi.

Obec Gabčíkovo je na Slovensku i v zahraničí známa predovšetkým vodnou elektrárňou, ktorej výstavba prebiehala od roku 1977 do roku 1992, kedy bolo Vodné dielo Gabčíkovo spustené do prevádzky. Vodné dielo chráni územie pred povodňami a zlepšuje splavnosť toku rieky Dunaj. Vybudovanie vodného diela spôsobilo, že medzi pôvodným korytom rieky Dunaj a prívodným kanálom sa vytvoril ostrov nazývaný Malý Žitný ostrov, kde sa nachádzajú obce Dobrohošť, Vojka nad Dunajom a Bodíky, pre ktoré je obec Gabčíkovo hospodárskym, administratívnym a kultúrnym centrom. Obec sa touto stavbou zveľadila aj v oblasti kultúry, školstva a cestovného ruchu a poskytla pracovné príležitosti nielen pre svojich obyvateľov, ale aj pre obyvateľov okolitých obcí.

Obec je bohatá na kultúrne a architektonické pamiatky, z ktorých dve sú zapísané do Ústredného zoznamu pamiatkového fondu. Prvou pamiatkou je bývalý kaštieľ Amadeovcov, situovaný do prírodne krajinárskeho parku, opevnený objekt zo 17. storočia, bol pôvodne renesančný a v 18. storočí bol prestavený v barokovom slohu. Druhou významnou pamiatkou je rímskokatolícky kostol sv. Margity Antiochijskej, ktorý je zo 14. storočia pôvodne v gotickom slohu, bol upravovaný koncom 15. storočia v neskorogotickom slohu a nakoniec prestavaný v roku 1770 v neskorobarokovom slohu.

Na území obce sa nachádzajú ďalšie pamiatky, ktoré majú historické a kultúrne hodnoty, ako napríklad socha Panny Márie – Immaculata, socha sv. Jána Nepomuckého, socha sv. Vendelína, socha sv. Floriána, trojičný stĺp, kalvária, židovský cintorín, prícestná kaplnka, prícestné kríže, ľudový dom.

 Obec Gabčíkovo má vypracovaný a schválený Územný plán obce Gabčíkovo uznesením číslo 1/8OZ/2012 z 19. decembra 2012, ktorý má byť základným predpokladom koncepčného usmerňovania všetkých činností s premietnutím súčasných i predpokladaných rozvojových zámerov obce do kompletného plánovacieho dokumentu zosúladeného najmä s Územným plánom veľkého územného celku Trnavského kraja. Najvýznamnejším koncepčným dokumentom je Program hospodárskeho a sociálneho rozvoja obce Gabčíkovo na roky 2007 – 2013, ktorý reprezentuje komplexnú rozvojovú stratégiu obce. V navrhovanom období územného plánu (do roku 2040) sa predpokladá nárast počtu obyvateľov o cca 4 000 obyvateľov a prísun ďalších obyvateľov môže dopomôcť aj nárast počtu pracovných príležitostí, keďže návrh územného plánu uvažuje s vytvorením viacerých výrobných prevádzok, prevádzok občianskej vybavenosti a prevádzok súvisiacich s rozvojom cestovného ruchu, s výstavbou dvoch nových športových areálov, rozvojom termálneho kúpaliska, nových chatových osád, dopravnej vybavenosti a osobného prístavu.

 Okolie obce poskytuje veľa možností na rozvoj poznávacej, vidieckej a rekreačnej turistiky. Chatové oblasti na Malom Žitnom ostrove v nadväznosti na tok rieky Dunaj sa využívajú na individuálnu rekreáciu a rybolov. Pozdĺž celého Vodného diela Gabčíkovo sú vybudované cyklistické trasy a v rámci medzinárodného projektu HUSK (Program cezhraničnej spolupráce HU‑SK) bolo vybudované prístavisko a turistická kompa, ktorá premáva po starom koryte Dunaja a spája obec Gabčíkovo s obcami Dunaremete a Lipót na maďarskej strane rieky Dunaj. Ďalšou zaujímavosťou pre turistov je plavba vyhliadkovou loďou, ktorá ponúka pohľad na okolitú krajinu. K rozvoju turizmu nemalou mierou prispievajú aj bohaté kultúrne a historické pamiatky nachádzajúce sa v obci. Obec ponúka možnosť ubytovania v ubytovacích zariadeniach Arpád Hotel, Pension Hóstád, Reštaurácia Nimróds s ubytovacími priestormi, ako aj ubytovanie v súkromí. Jednou z ubytovacích možností je aj ubytovanie v Účelovom zariadení Gabčíkovo patriace Slovenskej technickej univerzite, ktoré umožňuje vytvorenie priestoru na vzdelávanie. Obec má veľký rekreačný potenciál, má vybudované chatové osady a športový areál s futbalovým ihriskom a strelnicou. V katastri obce sa nachádza termálny vrt, z ktorého by sa termálna voda s 51 ºC teplou vodou využívala na rekreačné a hospodárske účely.

 Výhodná je geografická poloha obce s existujúcim napojením na multimodálne koridory a obec disponuje dobrou polohou k hlavným, dopravným koridorom regionálneho významu Gabčíkovo – Bratislava – Viedeň a Gabčíkovo – Györ – Budapešť. Najväčšou výhodou obce je jej poloha v blízkosti hlavného mesta Slovenskej republiky Bratislavy, okresného mesta Dunajská Streda a miest Veľký Meder a Šamorín, ako aj hraničná poloha s Maďarskom, poloha pri medzinárodnej vodnej ceste a medzinárodnej cyklistickej trase. Obec má vyhovujúce dopravné napojenie na nadradený komunikačný systém, t. j. cestu I/63 a I/13, ktoré sú súčasťou medzinárodného cestného ťahu E 575 a umožňujú dopravné prepojenie obce s hlavným mestom Slovenskej republiky a hraničným priechodom Medveďov. Zároveň má obec vyhovujúce dopravné spojenie aj s okolitými obcami, ktoré umožňujú cesty II. a III triedy.

Obec spĺňa charakter mesta svojím architektonickým riešením, námestím, rodinnými a bytovými domami s rozsiahlou uličnou sieťou v kompaktnej zástavbe. Priestor obce je formovaný na priesečníku hlavných kompozičných osí (pri kostole a v jeho okolí, pozdĺž cesty II. triedy, kde je sústredená väčšina zariadení občianskej vybavenosti). Tieto priestranstvá sú doplnené výraznými stromovými alejami a parkovacími plochami a majú mestský charakter. Obyvatelia obce bývajú prevažne v rodinných domoch, ktorých počet je 1 605, ale aj v bytových jednotkách s 285 bytmi, z ktorých nájomných bytov je 51. Obecné zastupiteľstvo schválilo výstavbu ďalších 60 nájomných bytov, ktoré poskytnú možnosť bývania pre mladé rodiny. Taktiež je plánované aj otvorenie nových lokalít pre výstavbu rodinných a bytových domov, čo povedie k možnosti prisťahovania sa do obce obyvateľom z okolitých obcí.

 Technická infraštruktúra obce je na dobrej úrovni. V obci je vybudovaný verejný vodovod, plynovod, čistička odpadových vôd. Rozvodná sieť pitnej vody je vybudovaná v dĺžke 21,5 km, rozvody zemného plynu sú vybudované v dĺžke 25,5 km a na 70 % je vybudovaná splašková kanalizácia. V súčasnosti prebieha pokračovanie výstavby kanalizácie, dokončením ktorej bude odkanalizovaná celá obec. Obec je napojená na digitálnu telefónnu ústredňu a má pokrytie všetkými mobilnými operátormi. V obci je v prevádzke kamerový systém so 6 kamerami a prebieha rozšírenie tohto systému o 10 monitorovacích kamier, ktorých rozvody budú riešené cez optický kábel a budú napojené na centrálny pult a Obvodné oddelenie Policajného zboru Gabčíkovo.

 Zamestnanosť a podnikateľské prostredie vytvárajú malé a stredné podniky, ktoré zabezpečujú zamestnanosť aj pre obyvateľov okolitých obcí. Výrobnú sféru zastupuje 34 výrobných podnikov a podnikateľských subjektov. V oblasti poľnohospodárskej výroby najviac obyvateľov zamestnáva spoločnosť Gazda Slovakia, spol. s. r. o. a JK Gabčíkovo,
s. r. o. Väčšie výrobné aktivity zabezpečujú Slovenské elektrárne, a. s., Slovenský vodohospodársky podnik, š. p. Bratislava – povodňová ochrana.

V obci sa nachádzajú dva veľké obchodné reťazce COOP Jednota Slovensko a TESCO Stores SR, a. s. a iné podnikateľské prevádzky ako napríklad TOLEDO PLUS,
s. r. o., SLOV-DAN, s. r. o. Služby zabezpečujúce údržbu zelene a ostatné obecné služby poskytuje obec prostredníctvom Technických služieb obce Gabčíkovo. Rozmanitá štruktúra predajní zabezpečuje uspokojenie potrieb obyvateľstva obce, ako aj obcí blízkeho okolia.

 V obci sa nachádza sídlo Obvodného oddelenia Policajného zboru Gabčíkovo, ktoré zabezpečuje každodennú bezpečnosť obyvateľov obce.

 Na vybavovanie finančných záležitostí slúžia tri bankové pobočky, a to pobočka Slovenskej sporiteľne a. s., Všeobecnej úverovej banky, a. s. a OTP banky, a. s. Poštové služby sa v obci poskytujú na dvoch poštách.

 V oblasti vzdelávania pôsobia v obci tri materské školy, dve základné školy a jedna základná umelecká škola. Od roku 2014 pôsobí na území obce detašované pracovisko Vysokej školy zdravotníctva a sociálnej práce sv. Alžbety s približným počtom 300 študentov. Kultúrnu úroveň v obci zabezpečuje miestne kultúrne stredisko, v ktorom sa nachádza divadelná sála, knižnica, dve zasadacie miestnosti, bar a kuchyňa.

 Základná zdravotná starostlivosť je poskytovaná v zdravotnom stredisku prostredníctvom ambulancií pre dospelých, deti, gynekologickej, zubnej ambulancie, v obci pôsobí fyzioterapeut a dve lekárne. Sociálna starostlivosť pre seniorov je zabezpečovaná v Zariadení pre seniorov s kapacitou 110 miest, ktoré poskytuje služby nielen pre obyvateľov obce Gabčíkovo, ale aj pre obyvateľov z celého okolia. Pri prípadných katastrofách a mimoriadnych udalostiach je obyvateľom obce a okolitých obcí poskytovaná pomoc Komplexnou centrálnou záchrannou službou sídliacou v obci.

 V obci pôsobí 25 spoločenských a športových organizácií (napríklad zápasnícky oddiel, futbalový oddiel, Kyokushin karate), ktoré svoju činnosť vyvíjajú s podporou obecného úradu. Medzi najaktívnejšie patrí Dobrovoľný hasičský zbor, ktorý šíri dobré meno obce svojou činnosťou.

 Pre spoločenské, kultúrne a športové využitie obyvateľov obce sa počas celého roka usporadúvajú rôzne akcie, jarmoky, kultúrne podujatia, divadelné predstavenia, koncerty, športové a požiarne súťaže.

 Obec Gabčíkovo spĺňa predpoklady na vyhlásenie obce za mesto, upravené v zákone o obecnom zriadení. Má 5 397 obyvateľov, je administratívnym a kultúrnym centrom, zabezpečuje niektoré služby aj pre obyvateľstvo okolitých obcí, má zabezpečené dopravné spojenie s okolitými obcami a v časti územia obce je mestský charakter zástavby. K návrhu na vyhlásenie obce Gabčíkovo za mesto zaujal kladné stanovisko Okresný úrad Trnava.